b"\n_START_ARTICLE_\nOulipo\n_START_PARAGRAPH_\nOulipo st\xc3\xa5r for \xc2\xabOuvroir de litt\xc3\xa9rature potentielle\xc2\xbb, p\xc3\xa5 norsk blir det omtrent \xc2\xabVerksted (egentlig systue) for potensiell litteratur\xc2\xbb. Det er en l\xc3\xb8s sammenslutning av franske forfattere og matematikere som fors\xc3\xb8ker \xc3\xa5 skape ny litteratur ved \xc3\xa5 bruke et annet regelverk enn det vanlige med hensyn til bruk av ord og oppbygning av setninger. Konseptet ble grunnlagt av Raymond Queneau og  Fran\xc3\xa7ois Le Lionnais i 1960. Andre medlemmer er forfattere som Georges Perec og Italo Calvino, diktere som Oskar Pastior eller Jacques Roubaud (ogs\xc3\xa5 matematiker)._NEWLINE_Litt\xc3\xa9rature potentielle defineres som \xc2\xabletingen etter nye strukturer og m\xc3\xb8nstre som forfattere kan bruke etter eget behag.\xc2\xbb_NEWLINE_Det alternative regelverket er et middel til \xc3\xa5 sette i gang nye ideer og inspirasjoner. I tillegg til kjente teknikker som palindromer og lipogrammer utviklet gruppen nye arbeidsm\xc3\xa5ter. Disse er ofte basert p\xc3\xa5 matematiske modeller som variasjoner over springerbevegelsen i sjakk og permutasjoner.\n_START_SECTION_\nHistorikk\n_START_PARAGRAPH_\nStiftelsesdagen er 24. november 1960 som en underavdeling av Coll\xc3\xa8ge de 'Pataphysique. Forberedelsene skjedde allerede i september. Gruppens navn var f\xc3\xb8rst S\xc3\xa9minaire de litt\xc3\xa9rature exp\xc3\xa9rimentale, men p\xc3\xa5 neste m\xc3\xb8te ble det mer velklingende Ouvroir de Litt\xc3\xa9rature Potentielle, eller OuLiPo, valgt etter forslag fra Albert-Marie Schmidt._NEWLINE_Det neste ti\xc3\xa5ret var foreningen lite synlig i det offentlige rom, selv om medlemmene var aktive hver for seg. Som underkomiteer rapporterte de til kollegiet med ujevne mellomrom. Tidsskriftet Temps M\xc3\xaal\xc3\xa9s ga ut et nummer om dem i 1964 og en belgisk radiostasjon refererte fra et medlemsm\xc3\xb8te. F\xc3\xb8rst i 1973 publiserte de en samling representative skrifter: La Litt\xc3\xa9rature Potentielle.\n_START_SECTION_\nVariasjoner og permutasjoner\n_START_PARAGRAPH_\nQueneaus Exercices de Style (norsk utgave Stil\xc3\xb8vingar, Pax 1996) forteller den samme historien 99 ganger, med hver sin forskjellige stil._NEWLINE_Harry Mathews' Plaisirs Singuliers (norsk utgave Enkle gleder, Pax 1996) der han, amerikaner som skriver p\xc3\xa5 fransk, beskriver 61 forskjellige personers (etnisitet, alder, livsstadier osv.) masturbasjon. Dette gj\xc3\xb8r han i forskjellige stilarter, poetisk, utbroderende eller med omskrivinger._NEWLINE_Queneaus Cent Mille Milliards de Po\xc3\xa8mes (Hundre tusen milliarder dikt) er inspirert av barneb\xc3\xb8ker med oppslissede sider med bilder hvor hodet st\xc3\xa5r p\xc3\xa5 en strimmel, overkroppen p\xc3\xa5 neste nedover osv. Anvendt p\xc3\xa5 poesi, ga han ut en bok med 10 sonetter, en p\xc3\xa5 hver side. Hver side boken er splittet i fjorten slisser med en linje av sonetten p\xc3\xa5 hver slisse. Forfatteren angir i forordet at det vil ta anslagsvis 200 millioner \xc3\xa5r \xc3\xa5 lese alle kombinasjonene._NEWLINE_Den norske dikteren Jan Erik Vold har laget et dikt over ordet Kulturuke der han stokker om p\xc3\xa5 bokstavene i mange variasjoner. Det slutter for\xc3\xb8vrig med ordet tull."